KOMMISSIONENS FORORDNING (EF) Nr. 494/98 af 27. februar 1998 om gennemførelsesbestemmelser til Rådets forordning (EF) nr. 820/97 for så vidt angår anvendelsen af administrative minimumssanktioner i forbindelse med ordningen for identifikation og registrering af kvæg

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 820/97 af 21. april 1997 om indførelse af en ordning for identifikation og registrering af kvæg og om mærkning af oksekød og oksekødsprodukter (1), særlig artikel 10, litra e), og

ud fra følgende betragtninger:

Ifølge artikel 21 i forordning (EF) nr. 820/97 skal eventuelle sanktioner, som medlemsstaterne pålægger brugerne, stå i forhold til overtrædelsens alvor; sanktionerne kan i berettigede tilfælde omfatte en begrænsning af flytningen af dyr til og fra den pågældende brugers bedrift;

sanktionerne i denne forordning bør anvendes i tilfælde, hvor manglende overholdelse af betingelserne for identifikation og registrering af kvæg fører til en forordning om navnlig overtrædelse af Fællesskabets veterinærbestemmelser, som kan bringe menneskers og dyrs sundhed i fare; sanktioner er også nødvendige for at sikre, at ordningen finansieres og fungerer korrekt;

nærværende forordning bør i medfør af artikel 21, stk. 2, i forordning (EF) nr. 820/97 fastsætte administrative minimumssanktioner og give medlemsstaterne mulighed for at fastsætte andre nationale og administrative eller strafferetlige sanktioner i betragtning af overtrædelsens alvor;

det er nødvendigt at fastsætte sanktioner for visse situationer, hvor bestemmelserne i forordning (EF) nr. 820/97 ikke er overholdt; sådanne situationer omfatter manglende overholdelse af alle eller nogle af kravene vedrørende identifikation og registrering, betaling af omkostninger og indberetning; hvis antallet af dyr på en given bedrift, for hvilke identifikations- og registreringskravene i forordning (EF) nr. 820/97 ikke er opfyldt fuldt ud, overstiger 20 %, bør foranstaltningerne anvendes for alle dyr på bedriften;

hvis det ikke er muligt inden for to arbejdsdage at bevise identifikationen af et dyr, bør det straks destrueres under veterinærmyndighedernes tilsyn, og uden at den kompetente myndighed yder kompensation;

i betragtning af tidsfristerne for anvendelsen af forordning (EF) nr. 820/97 bør nærværende forordning træde i kraft hurtigst muligt;

de i denne forordning fastsatte foranstaltninger er i overensstemmelse med udtalelse fra EUGFL-komitéen -

UDSTEDT FØLGENDE FORORDNING:

Artikel 1

1. Hvis et eller flere dyr på en bedrift ikke opfylder nogen af bestemmelserne i artikel 3 i forordning (EF) nr. 820/97, begrænses flytningen af alle dyr til og fra den pågældende bedrift.

2. Hvis en bruger ikke kan bevise identifikationen af et dyr inden for to arbejdsdage, skal det straks destrueres under veterinærmyndighedernes tilsyn, og uden at den kompetente myndighed yder kompensation.

Artikel 2

1. For dyr, for hvilke de i artikel 3 i forordning (EF) nr. 820/97 fastsatte identifikations- og registreringskrav ikke opfyldes fuldt ud, begrænses flytningen af de pågældende dyr straks, indtil disse krav er opfyldt fuldt ud.

2. Hvis antallet af dyr på en bedrift, for hvilke de i artikel 3 i forordning (EF) nr. 820/97 fastsatte identifikations- og registreringskrav ikke opfyldes fuldt ud, overstiger 20 %, begrænses flytningen af alle dyr på bedriften straks.

For bedrifter med højst ti dyr anvendes denne foranstaltning dog kun, hvis mere end to dyr ikke er fuldt ud identificeret i overensstemmelse med forordning (EF) nr. 820/97.

Artikel 3

Hvis en bruger ikke betaler de omkostninger, der er omhandlet i artikel 9 i forordning (EF) nr. 820/97, kan medlemsstaten undlade eller nægte at udstede pas til den pågældende bruger. I tilfælde af, at en bruger vedvarende undlader at betale omkostningen, kan medlemsstaten også begrænse flytningen af dyr til og fra den pågældende brugers bedrift i overensstemmelse med artikel 21 i nævnte forordning.

Artikel 4

1. Hvis en bruger undlader at give den kompetente myndighed underretning om flytning til eller fra hans bedrift i overensstemmelse med artikel 7, stk. 1, andet led, i forordning (EF) nr. 820/97, begrænser den kompetente myndighed flytning af dyr til og fra den pågældende bedrift.

2. Hvis en bruger undlader at give den kompetente myndighed underretning om et dyrs fødsel eller død i overensstemmelse med artikel 7, stk. 1, andet led, i forordning (EF) nr. 820/97, begrænser den kompetente myndighed flytning af dyr til og fra den pågældende bedrift.

Artikel 5

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. marts 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. februar 1998.

På Kommissionens vegne

Franz FISCHLER

Medlem af Kommissionen

(1) EFT L 117 af 7. 5. 1997, s. 1.